《贺新郎·庚辰七夕，晤缪函九于刘蔚园寺寓席上赋赠》
清代·陆震

乌鹊桥初驾。也人间、重逢旧雨，在东亭舍。记得前年秋八月，万斛清辉狼藉。

曾酌我、玩芳亭下。一别诅期三载过，诉离愁、深夜何曾罢。

惹鹦鹉，笼中骂。

饶伊絮尽伤心话。总何如、狂时拓戟，醉馀舞蔗。吾意且填红豆曲，刚擘蛮笺细写。

又早被、泪痕沾洒。人世那能长聚首，算浮生、本是无根者。

萍与梗，任潮打。

作者简介：江苏兴化人，字仲子，号种园。工书，擅长行、草。家贫，嗜饮，常以笔质酒家，求其墨迹者必先为赎笔，方能得其书。